Es crea el Cos de Subinspectors de Seguretat i Salut en el Treball de la Generalitat, pertanyent al grup A, subgrup A2, que s'adscriu a l'Agència Catalana d'Inspecció de Treball, de la qual depèn orgànicament i funcionalment.
Corresponen als funcionaris del Cos de Subinspectors de Seguretat i Salut en el Treball, sota la direcció i la dependència tècnica d'un inspector o inspectora de Treball i Seguretat Social, les funcions següents:
a) Comprovar el compliment i controlar l'aplicació a les empreses i als centres de treball de les normes de prevenció de riscos laborals següents:
La normativa sobre les condicions de treball materials i tècniques de seguretat i salut laboral, en matèria de locals i llocs de treball, equips de treball, equips de protecció individuals i col·lectius, i agents físics, químics i biològics que afectin les condicions de treball.
La normativa sobre les modalitats d'organització dels recursos destinats a les activitats preventives, en les modalitats d'assumpció pel mateix empresari o empresària o de designació de treballadors per a dur a terme aquestes activitats.
b) Comprovar si els accidents de treball i les malalties professionals que es determinin per reglament s'han produït per manca de mesures de seguretat i salut laboral, i comunicar-ho a l'autoritat laboral.
c) Controlar la normativa tècnica que, sense tenir la qualificació de normativa laboral, pot influir en la prevenció de riscos laborals.
d) Informar, donar suport i assessorar les empreses i els treballadors sobre el compliment adequat de les normes de prevenció de riscos laborals.
e) Col·laborar, en matèria de seguretat i salut en el treball, amb els inspectors de Treball i Seguretat Social i donar-los suport en l'exercici de llurs funcions.
f) Complir qualsevol altra funció en matèria de prevenció de riscos laborals, de nivell i naturalesa similars, que li atribueixin les normes o li assignin els òrgans competents de l'Agència.
L'àmbit d'actuació dels subinspectors de Seguretat i Salut en el Treball comprèn el territori de Catalunya i les persones, els centres, els establiments i els llocs de treball que estableix la normativa reguladora de la Inspecció de Treball i Seguretat Social.
Els subinspectors de Seguretat i Salut en el Treball, en l'exercici de llurs funcions i en execució de les ordres de servei que se'ls encomanen, són agents de l'autoritat i resten facultats per a procedir com estableix l'article 5 de la Llei de l'Estat 42/1997, del 14 de novembre, ordenadora de la Inspecció de Treball i Seguretat Social per a investigar i comprovar el compliment de les normes de seguretat i salut en l'àmbit de llur competència.
Els subinspectors de Seguretat i Salut en el Treball, finalitzada l'activitat comprovadora, si constaten que s'han incomplert les normes de seguretat i salut en el treball, poden adoptar les mesures següents:
a) Advertir els subjectes responsables i aconsellar-los sobre la manera més adequada de complir la normativa de prevenció de riscos laborals, sempre que les circumstàncies de cada cas ho aconsellin i no es derivin perjudicis directes per als treballadors.
b) Requerir als subjectes responsables que, en el termini que s'indiqui, duguin a terme les modificacions necessàries en les instal·lacions, els muntatges, els processos o els mètodes de treball per a garantir el compliment de les normes de prevenció de riscos laborals.
c) Proposar a l'autoritat laboral que imposi les sancions que corresponguin estenent una acta d'infracció per incompliment de les normes de prevenció de riscos laborals o per obstrucció de l'activitat inspectora.
d) Proposar a l'autoritat laboral que faci un requeriment a les administracions públiques, en l'àmbit de les competències de la Generalitat, per incompliment de les normes de seguretat i salut en el treball, sota llur vigilància i control.
e) Ordenar la paralització o la prohibició de treballs si consideren que hi pot haver un risc greu i imminent per a la seguretat i la salut dels treballadors.
Les mesures a què fa referència l'apartat 5 s'han d'adoptar d'acord amb les normes en matèria d'inspecció de treball i seguretat social i en matèria d'infraccions i sancions de l'ordre social.
L'inspector o inspectora de Treball i Seguretat Social de qui depenguin els subinspectors de Seguretat i Salut en el Treball o a qui sigui encomanat de fer-ho ha de visar les actes d'infracció i les propostes de requeriment a les administracions públiques, en els supòsits que es determinin per reglament, i ratificar les ordres de paralització d'acord amb el procediment que s'estableixi.
Els subinspectors de Seguretat i Salut en el Treball duen a terme les actuacions inspectores que se'ls encomanen, d'acord amb la normativa sobre inspecció de treball i seguretat social, la normativa sobre infraccions i sancions en l'ordre social, aquesta llei i les disposicions reglamentàries que la despleguen.
La normativa de desplegament d'aquesta llei ha d'establir els sistemes de selecció, els requisits i les condicions per a l'ingrés al Cos de Subinspectors de Seguretat i Salut en el Treball de la Generalitat, d'acord amb la Llei de l'Estat 7/2007, del 12 d'abril, de l'Estatut bàsic de l'empleat públic i la normativa sobre funció pública de la Generalitat.
Per a accedir-hi es requereix, com a mínim, una diplomatura universitària, un títol corresponent al primer cicle d'una llicenciatura o un d'equivalent de l'àrea de ciències experimentals o d'ensenyaments tècnics.
Entre els sistemes de selecció s'ha d'establir l'accés mitjançant concurs oposició, en què es valora com a un dels mèrits el desenvolupament de tasques de promoció, assessorament i assistència tècnica en matèria de seguretat i salut laboral a les empreses i els centres de treball per part dels tècnics de seguretat i salut laboral.